এখন কেউ কেউ বলতে পারেন, বিএনপি ও জামায়াত এতদিন সংলাপ চেয়ে আসছে তাদের সঙ্গে কেন শেখ হাসিনা বসেননি? বিএনপি জামায়াতের ২০১২ ও ১৩’র সন্ত্রাসের পরেও শেখ হাসিনা তাদের সঙ্গে ১৩’তে সংলাপে যাবার জন্য আহ্বান জানিয়েছিলেন। তারপরও তারা ২০১৫ তে এসে আবার সন্ত্রাসী পথ নেয়। তাই একজন রাষ্ট্রনায়কের যেমন সংলাপ করার অধিকার আছে তেমনি সন্ত্রাসীদের কঠোর হাতে দমন করারও অধিকার আছে। তবুও শেখ হাসিনা কিন্তু ড. কামালকে শর্ত দেননি, বিএনপিকে ছেড়ে আসতে হবে। শেখ হাসিনা এত কিছুর পরেও মেনে নিয়েছেন বিএনপি ড. কামালের লেজ হিসেবে সংলাপে আসুক। তবে এটাও সত্য, একবার সংলাপে বসে সে সংলাপকে ব্যর্থ বলে বিএনপি যদি আবার কোন জ্বালাও-পোড়াও বা পেট্রোল বোমা বা কোন ধরনের আন্দোলনে যায় আর সে আন্দোলনে যদি ড. কামাল সহায়তা করেন তাহলে সেখানে দেশবাসী কঠোর রাষ্ট্রনায়ক শেখ হাসিনাকে চান। অর্থাৎ দেশের আইনশৃঙ্খলা পরিস্থিতি, উন্নয়ন, ব্যবসা বাণিজ্য কোন কিছুই যাতে বাধাগ্রস্ত না হয় সেটা শেখ হাসিনাকে নিশ্চিত করতে হবে। আর দেশের এই স্থিতিশীলতার স্বার্থে দেশের রাজনীতির নিয়ন্ত্রণ নিজের হাতেই নিলেন শেখ হাসিনা। অবশ্য দেশের এই উন্নয়ন চলমান রাখার জন্য শেখ হাসিনা আগেই বলেছেন, কোন মতেই সরকারের আকার পরিবর্তন নয়। কারণ প্রতিপক্ষ এই মুহূর্তে দেশকে অস্থিতিশীল করার সুযোগ খুঁজছে। তাই নির্বাচনকে সুষ্ঠু করতে, দেশকে স্থিতিশীল রাখায় সমর্থ হবে এমন কার্যকর পরিমাপের সরকার ছাড়া বিকল্প কিছু ভাবার সুযোগ নেই।